**ΔΕΛΤΙΟ ΤΥΠΟΥ**

**“Συμμετοχή της Πάφου στη δημιουργία δικτύου πολιτιστικών φορέων ιστορικών πόλεων Μεσογείου”**

Το Σάββατο 20 Οκτωβρίου 2018, στο εμβληματικό κτήριο του Ιονίου Κοινοβουλίου στην πόλη της Κέρκυρας, υπογράφηκε το καταστατικό για την ίδρυση του Δικτύου Κοινωνίας των Πολιτών των Ιστορικών Πόλεων της Ανατολικής Μεσογείου από τους εταίρους των Συλλόγων “San Giacomo” από την Κέρκυρα, “Associazione 25 Aprile” από τη Βενετία," Udruga Grad "από το Ντουμπρόβνικ, "RICHes" από τη Ρόδο, "Regno di Candia" από την Κρήτη και την Πολιτιστική Κίνηση "ex-Artis" από την Πάφο.

Οι στόχοι του δικτύου ***“Civil Society Network of Mediterranean Historical cities”***, όπως ορίζονται στο Καταστατικό του, δίνουν έμφαση στη διατήρηση της πολιτιστικής κληρονομιάς, στην προστασία και προβολή της πολιτιστικής τους ταυτότητας, στη συνεργασία για τη βιωσιμότητά τους καθώς και στην πρόληψη και αντιμετώπιση, όπου απαιτείται, των απειλητικών φαινομένων, όπως ο υπερ-τουρισμός ή η ανάπτυξη φτηνού μαζικού τουρισμού, παρέχοντας τα θεμέλια για πιο βιώσιμες πόλεις.

Για την υλοποίηση των στόχων, οι συμμετέχοντες εταίροι θα προχωρήσουν στην ανταλλαγή εμπειριών και καλών πρακτικών, θα συμμετέχουν σε κοινά προγράμματα, θα επιδιώξουν τη συνεργασία στρατηγικών εταίρων και άλλων μελών της κοινωνίας των πολιτών και θα συνεργαστούν με Ευρωπαϊκούς και διεθνείς οργανισμούς, όπως η UNESCO.

Σύμφωνα με το Καταστατικό, η ετήσια Προεδρία του Δικτύου θα αναλαμβάνεται εκ περιτροπής, αρχής γενομένης από τη Βενετία. Οι ετήσιες συναντήσεις των μελών θα πραγματοποιούνται κάθε φορά στην πόλη που ασκεί την Προεδρία.